
Sutarties projektas 

DARBŲ RANGOS SUTARTIS NR.

2025 m.                    d.

Palanga

UAB „Palangos vandenys“, juridinio asmens kodas 152447391, kurios registruota buveinė yra Austėjos g. 36, Palangoje, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama direktoriaus Virgilijaus Beržanskio, veikiančio pagal bendrovės įstatus, (toliau – Užsakovas), ir (tiekėjas), juridinio asmens kodas (nurodomas kodas), kurio registruota buveinė yra (adresas), duomenys apie įmonę kaupiami ir saugomi Lietuvos Respublikos juridinių asmenų registre, atstovaujama (pareigos, vardas, pavardė), veikiančio (-ios) pagal (dokumentas, kurio pagrindu veikia asmuo) (toliau – Rangovas)  jei ūkio subjektų grupė – atitinkami duomenys apie kiekvieną partnerį) toliau kartu šioje darbų rangos sutartyje vadinami „Šalimis“, o kiekvienas atskirai – „Šalimi“, sudarė šią darbų rangos sutartį, toliau vadinamą „Sutartimi“, ir susitarė dėl toliau išvardytų sąlygų.

1. BENDROSIOS NUOSTATOS

1.1. Sutartyje vartojamos sąvokos atitinka sąvokas, vartojamas Lietuvos Respublikos civiliniame kodekse, Lietuvos Respublikos statybos įstatyme, Statybos techniniuose reglamentuose, Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymu (toliau vadinama – Pirkimų įstatymas).
1.2. Sutartyje nurodyti Sutarties priedai laikomi neatskiriama Sutarties dalimi.
1.3. Vykdydamos šią sutartį, šalys vadovaujasi Pirkimų įstatymu ir kitais teisės aktais, reglamentuojančiais viešuosius pirkimus, viešojo pirkimo sąlygomis, normatyviniais techniniais dokumentais, Rangovo viešojo pirkimo pasiūlymu ir šios sutarties sąlygomis.
1.4. Visus ginčus, klausimus ar nesutarimus dėl Sutarties sąlygų, kurie gali atsirasti vykdant šią Sutartį taip pat dėl to, kas neaptarta šioje Sutartyje, Šalys susitaria spręsti ir Sutartį aiškinti vadovaudamosi Lietuvos Respublikos civiliniu kodeksu, Lietuvos Respublikos viešųjų pirkimų įstatymu (toliau –Viešųjų pirkimų įstatymas), Pirkimų įstatymu, kitais teisės aktais, pirkimo dokumentais ir pirkimo sąlygomis su visais šių dokumentų priedais, Rangovo pasiūlymo dokumentais.

2. SUTARTIES DALYKAS

2.1. Rangovas įsipareigoja savo jėgomis, rizika ir atsakomybe atlikti vandentiekio ir buitinių nuotekų tinklų statybos darbus uždaro gręžimo būdu (toliau – Darbai) pagal pirkimo dokumentuose pridedamą specifikaciją ir pridedamus projektus.
2.2. Darbų atlikimo vietos nurodytos sutarties sąlygų 1 priede.

3. SUTARTIES IR STATYBOS DARBŲ TERMINAI

3.1. Sutarties pradžia: sutartis įsigalioja, kai ją pasirašo visos sutarties Šalys, Rangovas pateikia Užsakovui sutarties įvykdymo užtikrinimo garantiją (jei taikoma) ir su Užsakovu suderintą kalendorinį darbų atlikimo grafiką (jei taikoma). Sutarties įvykdymo užtikrinimo garantija ir su užsakovu suderintas kalendorinis darbų atlikimo grafikas turi būti pateiktas ne vėliau nei per 7 (septynias) darbo dienas nuo sutarties pasirašymo dienos. 
3.2. Sutarties pabaiga – (data). Sutarties pabaiga bus laikomas momentas, kai bus atlikti visi 2.1 punkte  numatyti statybos darbai, priimti ir pasirašyti atliktų darbų aktai, apmokėtos sąskaitos Sutartyje numatytomis sąlygomis. 
3.3. Darbų pradžia – (data).  
3.4. Darbus atlikti Rangovas privalo iki/ per (data).  Darbų pabaiga bus laikomas momentas, kai bus atlikti sutartyje numatyti darbai, ištaisyti defektai, pasirašyti atliktų darbų aktai.
3.5. Atsiradus nenumatytoms aplinkybėms, nepriklausančioms nuo Rangovo, sutarties, darbų atlikimo terminas gali būti pratęstas 1 kartą - du mėnesius.
3.6. Pastebėtų Darbų trūkumų ar defektų šalinimas neprailgina Sutarties 3.2. punkte nustatyto galutinio Darbų termino. 
3.7. Rangovas turi teisę užbaigti Darbus anksčiau sutarto termino.

4. SUTARTIES KAINA  

4.1. Šios sutarties 2.1. punkte numatytų atlikti darbų kaina yra             EUR be PVM, PVM –  EUR. Bendra suma su PVM –                 EUR (                                              ).
4.2. Už šią kainą Rangovas įsipareigoja atlikti darbus, numatytus Sutarties 2.1 punkte. Į Sutarties kainą įeina darbo jėgos ir mechanizmų kaina, mokesčiai, draudimo, transportavimo ir visos kitos, Rangovui priklausančios pagal Lietuvos Respublikos įstatymus ir kitus teisės aktus bei Sutartį, išlaidos.
4.3. Rangovas patvirtina, kad yra pilnai susipažinęs su visais dokumentais, reikalingais sutarties 2.1 punkte numatytiems darbams atlikti ir užtikrina, kad atliks visus sutarties 2.1 punkte nurodytus darbus už šioje Sutartyje sutartą kainą.
4.4. Į Sutarties kainą įtrauktas visas už darbų atlikimą numatytas užmokestis ir Rangovas neturi teisės reikalauti padengti jokių išlaidų, viršijančių darbų kainą, jeigu dėl to nebuvo atskiro rašytinio Šalių susitarimo Sutartyje nustatyta tvarka.
4.5. Sutarties vykdymo laikotarpiu Sutarties kaina (įkainiai) gali būti perskaičiuojama (didinama ar mažinama) pasikeitus (padidėjus ar sumažėjus) pridėtinės vertės mokesčio tarifui, kuris turėjo tiesioginės įtakos kainai. Raštiškai susitarus Užsakovui bei Rangovui ir ne vėliau kaip iki atitinkamų darbų ar jų dalies perdavimo–priėmimo akto pasirašymo dienos, perskaičiuojama tik ta kainos (įkainių) dalis, kuriai turėjo įtakos pasikeitęs pridėtinės vertės mokesčio tarifas ir tik pasikeitusio mokesčio dydžiu.
4.6. Kainos (įkainių) perskaičiavimą dėl pasikeitusio (padidėjusio ar sumažėjusio) pridėtinės vertės mokesčio tarifo inicijuoja Rangovas, kreipdamasis į Užsakovą raštu, pateikdamas konkrečius skaičiavimus dėl pasikeitusio mokesčio tarifo įtakos kainai (įkainiui). Užsakovas taip pat turi teisę inicijuoti kainos (įkainių) perskaičiavimą dėl pasikeitusio (padidėjusio ar sumažėjusio) pridėtinės vertės mokesčio tarifo.
4.7. Kainos (įkainių) perskaičiavimas įforminamas Šalių pasirašomu protokolu/susitarimu, kuriame užfiksuojama perskaičiuota Sutarties kaina (įkainiai) bei šio perskaičiavimo įsigaliojimo sąlygos.
4.8. Kiekių ir kainų svyravimo riziką pilnai prisiima Rangovas. 
4.9. Pirmus metus po Sutarties įsigaliojimo Sutarties kaina neperskaičiuojama. Praėjus 12 (dvylikai) mėnesių po Sutarties įsigaliojimo, sekančio kalendorinio mėnesio pirmąją dieną likusių Darbų kaina perskaičiuojama taikant Statistikos departamento prie Lietuvos Respublikos Vyriausybės (toliau – Statistikos departamentas) biuletenyje „Vartotojų ir gamintojų kainų indeksai“ pagal statinių tipus paskelbtus statybos sąnaudų kainų indeksus, jeigu per praėjusius 12 mėnesių gyvenamųjų pastatų statybos sąnaudų kainų pokytis yra didesnis kaip 5 (penki) proc. Likusieji Darbai suprantami kaip faktiškai likę neatlikti Darbai. Rangovas praranda teisę reikalauti perskaičiuoti tų Darbų kainą, kuriuos jis dėl savo kaltės vėlavo atlikti Sutartyje numatytais terminais. Kaina perskaičiuojama pagal tai, kiek bus pakitęs paskutinis paskelbtas einamųjų metų statybos sąnaudų kainos indeksas lyginant su prieš tai buvusių metų atitinkamo mėnesio kainų indeksu. Kainų pakeitimas įforminamas protokolu, pasirašomu abiejų Šalių. 

5. APMOKĖJIMŲ TVARKA

5.1. Atsiskaitymus Užsakovas vykdo tik už pilnai ir kokybiškai atliktus bei pagal priėmimo-perdavimo aktus Užsakovo priimtus sutarties 2.1 punkte numatytus darbus pagal Rangovo pateiktas sąskaitas-faktūras.
5.2. Pridėtinės vertės mokesčio sąskaitos faktūros, sąskaitos faktūros, kreditiniai ir debetiniai dokumentai bei avansinės sąskaitos turi būti teikiamos tik naudodamasis Sąskaitų administravimo bendrosios informacinės sistemos (toliau – SABIS) priemonėmis. Kylančius klausimus sistemos naudotojai gali pateikti el. paštu: sabis@nbfc.lt .
5.3. Pirkėjas elektronines sąskaitas faktūras priima ir apdoroja naudodamasis informacinės sistemos SABIS priemonėmis, išskyrus jeigu mobilizacijos, karo ar nepaprastosios padėties atveju yra informacinės sistemos SABIS pažeidimų, dėl kurių negalimas Pirkėjo ir Tiekėjo bendravimas ir keitimasis informacija naudojantis SABIS
5.4. Už atliktus Darbus Užsakovas apmoka per 30 (trisdešimt) kalendorinių dienų dalimis pagal iki einamojo mėnesio paskutinės dienos gautus atsiskaitymo dokumentus (atliktų darbų ar paslaugų aktus, atliktų darbų ir išlaidų apmokėjimo pažymas, PVM sąskaitas faktūras).
5.5. Tuo atveju, jei Užsakovas atsisako pasirašyti Rangovo atliktų darbų priėmimo-perdavimo aktą dėl to, kad jame nurodyti darbai atlikti netinkamai, Užsakovas per 5 darbo dienas nuo Rangovo prašymo pasirašyti darbų priėmimo-perdavimo aktą gavimo dienos įsipareigoja pasirašyti jį, nurodydamas netinkamai atliktus darbus ir turi teisę šių netinkamai atliktų darbų neapmokėti, kol netinkamai atlikti darbai nebus ištaisyti.
5.5. Užsakovas turi teisę sulaikyti mokėjimus už atliktus darbus, jeigu dėl Rangovo kaltės nepašalinami Užsakovo nurodyti darbų defektai.
5.6. Jeigu šalys nesutaria dėl atliktų darbų tinkamumo, apie atliktų darbų tinkamumą sprendžiama pagal nepriklausomo eksperto išvadą. Šalis, kurios teiginius dėl atliktų darbų kokybes ekspertas paneigia, atlygina kitai šaliai visas eksperto darbo išlaidas.
5.7. Pabaigus objekte darbus ir pridavus Užsakovui, Užsakovas atsiskaito už atliktus darbus pagal sutartyje nurodytus terminus nuo tos dienos, kai pasirašomas Rangovo atliktų darbų aktas.
5.8. Jeigu Užsakovas nutraukia sutartį dėl to, kad Rangovas neatlieka darbų sutarties 3 skirsnyje nustatytais terminais, tokiu atveju atsiskaitoma už faktiškai atliktus darbus, minusavus netesybas už vėlavimą.
5.9. Mokėjimo valiuta – eurai.

6. ATLIKTŲ DARBŲ PERDAVIMO IR PRIĖMIMO TVARKA

6.1. Rangovas privalo vykdyti Darbus Sutartyje nurodytame objekte, laikydamasis šios Sutarties, Lietuvos Respublikos įstatymų ir kitų norminių aktų nuostatų. Darbai apima reikalingų leidimų gavimą atliekant darbus uždaro gręžimo būdu. (leidimas vykdyti žemės kasimo darbus) 
6.2. Darbų perdavimai ir priėmimai atliekami už kiekvieno projekto rangos darbus. Į atliktų Darbų aktus įtraukiamos visos Rangovui pagal Sutarties nuostatas mokėtinos sumos. Darbų priėmimo aktą pasirašo: iš Rangovo pusės – Rangovo įgaliotas asmuo, o iš Užsakovo pusės – Techninis prižiūrėtojas ir (arba) Užsakovo vadovo įgaliotas asmuo.
6.3. Rangovo atlikti Darbai laikomi užbaigtais, kai yra įvykdyti visi Sutartyje numatyti Darbai. (dokumentacija rūpinasi Užsakovas).
6.4. Atliktų darbų priėmimas atliekamas pasirašant atliktų darbų perdavimo – priėmimo aktą, (toliau – Aktai). Rangovas pateikia 2 (du) Aktų egzempliorius Užsakovui. Užsakovas per 5 (penkias) darbo dienas pasirašo pateiktus Aktus, tuo pačiu terminu grąžindamas jį Rangovui, arba tuo pačiu terminu priima neginčijamą atliktų Darbų dalį ir pareiškia raštu Sutarties nuostatomis pagrįstas pretenzijas dėl tinkamo Darbų atlikimo. 
6.5. Jeigu bet kuriuo šios Sutarties vykdymo metu paaiškėja, kad atlikti Darbai neatitinka šioje Sutartyje ar jos prieduose nustatytų kokybės reikalavimų, nukrypta nuo techninės specifikacijos ar projekto ir kitų darbų reikalavimų be Užsakovo raštiško sutikimo, tokie atvejai fiksuojami įrašais statybos darbų žurnale bei sudaromas abiejų Šalių pasirašomas Defektinis aktas. Rangovui nepagrįstai atsisakius pasirašyti Defektinį aktą, jis pasirašomas Užsakovo vienašališkai (vienašalis sandoris) ir įteikiamas Rangovui pasirašytinai arba išsiunčiamas registruotu paštu.
6.6. Užsakovas turi teisę nepasirašyti Aktų ir neatlikti mokėjimų, kol Rangovas savo sąskaita nepašalina Defektiniame akte nurodytų trūkumų ir nekompensuoja nuostolių, jei tokie atsirastų arba kol Šalys nesusitaria (raštu) dėl jų kompensavimo tvarkos. Užsakovas turi teisę pareikšti Rangovui pretenzijas dėl išaiškėjusių atliktų Darbų trūkumų, jei būtų nustatyta, kad jie atsirado dėl Rangovo kaltės, taip pat ir pasibaigus Sutarties vykdymo laikui, tačiau tebegaliojant šia Sutartimi nustatytiems atliktų Darbų garantiniams laikotarpiams, nurodytiems šios Sutarties 7.1 punkte. Tokiu atveju Užsakovas turi teisę reikalauti, kad Rangovas ištaisytų nustatytus trūkumus savo sąskaita, arba kompensuotų Užsakovo patirtus tiesioginius nuostolius.

7. GARANTIJOS

7.1. Statinio garantinis terminas, skaičiuojant nuo statinio pripažinimo tinkamu naudoti dienos ir yra:
7.1.1. 5 (penkeri) metai – statinio atviroms konstrukcijoms ir kitiems darbams;
7.1.2. 10 (dešimt) metų – paslėptiems statinio elementams (konstrukcijoms, laidams ir kt.);
7.1.3. 20 (dvidešimt) metų – esant tyčia paslėptų defektų;
7.2. Statinyje naudojamų statybos produktų ir įrenginių, kurie nesusiję su šio Statybos įstatymo 4 straipsnio 1 dalies reikalavimais (išskyrus statybos produktus ir įrenginius, kurie yra paslėptose statinio konstrukcijose), garantinis terminas nustatomas tiekėjo išduodamuose dokumentuose.
7.3. Rangovas garantuoja, kad statinio pripažinimo tinkamu naudoti metu jo atlikti Darbai atitiks projekte numatytas savybes, normatyvinių statybos ir kitų teisės aktų reikalavimus, jie bus atlikti be klaidų, kurios panaikintų ar sumažintų atliktų Darbų vertę.
7.4. Rangovas Lietuvos Respublikos civilinio kodekso nustatyta tvarka garantiniu laikotarpiu atsako už išaiškėjusius atliktų Darbų defektus. Garantinio laikotarpio metu išryškėję Darbų defektai fiksuojami šioje Sutartyje nurodyta tvarka. Šiame akte nurodomas terminas, per kurį Rangovas pats arba trečiųjų asmenų pagalba įsipareigoja Rangovo sąskaita ištaisyti garantiniu laikotarpiu paaiškėjusį defektą, jo ištaisymo būdą bei tvarką. Rangovas neatsako, jei defektai atsirado dėl neteisingos eksploatacijos, sugadinimo, stichinių nelaimių ar kitų įstatymuose numatytų atsakomybę šalinančių aplinkybių. 
7.5. Rangovas privalo atlyginti visus tiesioginius nuostolius, kuriuos patiria Užsakovas, ištaisydamas defektą ir atitaisydamas žalą, įskaitant Užsakovo kaštus ieškant kito rangovo ir pan.

8. UŽTIKRINIMAI, GRAFIKAI, IR DRAUDIMAI

8.1. Rangovas per 7 (septynias) darbo dienas nuo sutarties pasirašymo dienos privalo pateikti:
8.1.1. pirkimo sutarties įvykdymo užtikrinimą – NETAIKOMA;
8.1.2. Su Užsakovu suderintą kalendorinį darbų atlikimo grafiką.

9. ŠALIŲ TEISĖS IR PAREIGOS

9.1. Užsakovas turi teisę:
9.1.1. kontroliuoti ir prižiūrėti, ar atliekamų Darbų atlikimo eiga, kiekis, kaina, atitinka projektą, Statybos darbų statinio projektą, Rangovo parengtus įkainotus darbų kiekių žiniaraščius, Aktus, sąskaitas – faktūras, Užsakovo pateiktų medžiagų naudojimą, reikalauti pašalinti netinkamus įrenginius ir t.t.;
9.1.2. reikalauti, kad Rangovas Darbus vykdytų pagal projektą ir laikydamasis normatyvinių statybos dokumentų reikalavimų. Jeigu Rangovas nukrypsta nuo projekto, nesilaiko normatyvinių statybos dokumentų reikalavimų ir (ar) statybos Darbų vykdymo protokoluose nurodytų ir Rangovo prisiimtų įsipareigojimų, Užsakovas turi teisę raštu reikalauti šalinti defektus, nepriimti nekokybiškai atliktų darbų ir nemokėti už netinkamai atliktus darbus iki nustatytų statybos darbų defektų pašalinimo arba pašalinti trūkumus trečiųjų asmenų pagalba Rangovo sąskaita;
9.1.3. reikalauti iš Rangovo kalendorinio darbų vykdymo grafiko (jei taikoma). Duoti nurodymus Rangovui ir reikalauti jų vykdymo, jei statybos eigoje atsiliekama nuo Kalendorinio darbų vykdymo grafiko (jei taikoma) ar sistemingai pažeidžiami šioje Sutartyje nurodyti kokybiniai reikalavimai;
9.1.4. reikalauti, kad Rangovas savo sąskaita pašalintų atliktų statybos darbų defektus, atsiradusius per garantinį laikotarpį.
9.1.5. priimti užslėptus statybos darbus prieš juos uždengiant; 
9.1.6. taikyti netesybas, imtis kitų priemonių tinkamai vykdyti sutartį;
9.1.7. jei Rangovas laiku nepradeda vykdyti sutarties arba atlieka darbą taip lėtai, kad jo nebus galima baigti laiku, gali nutraukti sutartį ir reikalauti atlyginti tiesioginius nuostolius;
9.1.8. esant svarbioms priežastims, bet kada nutraukti sutartį ir sumokėti Rangovui už atliktą darbą bei tiesioginius nuostolius, atsiradusius dėl sutarties nutraukimo;
9.2. Užsakovas įsipareigoja:
9.2.1. per įmanomai trumpiausius terminus po rašytinio Rangovo prašymo gavimo pateikti pastarajam visus sutikimus, įgaliojimus ir (ar) kitus reikalingus leidimus bei dokumentus, kad Rangovas galėtų veikti kaip Užsakovo įgaliotas asmuo visose kompetentingose institucijose ta apimtimi, kiek tai susiję su visais darbais;
9.2.2. pateikti statybos darbams vykdyti reikalingus dokumentus, kuriuos pagal įstatymus ir kitus teisės aktus Užsakovas privalo pateikti Rangovui. Tuo atveju, jeigu Rangovui bus reikalingi kiti, Sutartyje nenurodyti dokumentai, jis įsipareigoja apie tai įspėti Užsakovą ne vėliau kaip prieš 5 (penkias) darbo dienas, raštu nurodydamas konkrečiai kokių dokumentų jam reikia ir kokia forma jie turėtų būti pateikti;
9.2.3. bendradarbiauti su Rangovu vykdant Sutartį;
9.2.4. sumokėti Rangovui už tinkamai atliktus bei nustatyta tvarka priimtus darbus Sutartyje numatytais terminais ir tvarka;
9.2.5. užtikrinti Rangovui galimybę laisvai patekti į Statinio darbų atlikimo  vietą iki sutartinių darbų pabaigos;
9.2.6. vykdyti Užsakovo funkcijas ir Darbų techninę priežiūrą. Darbų techninę priežiūrą (jei taikoma) vykdo Užsakovo paskirtas techninis prižiūrėtojas. Užsakovas turi teisę Sutarties galiojimo metu keisti Techninį prižiūrėtoją arba pasitelkti dar kelis Techninius prižiūrėtojus, prieš tai pranešdamas Rangovui. Techniniu prižiūrėtoju Užsakovas gali skirti savo atsakingą darbuotoją arba tam tikslui samdyti kitą fizinį (pagal darbo sutartį) ar juridinį asmenį;
9.2.7. Sutartyje nustatytomis sąlygomis priimti iš Rangovo tinkamai atliktus darbus.
9.3. Rangovas turi teisę:
9.3.1. naudotis Lietuvos Respublikos statybos įstatymo, statybos techniniuose reglamentuose ir kituose Lietuvos Respublikos įstatymuose numatytomis Rangovo teisėmis; 
9.3.2. darbų atlikimui Rangovas turi teisę pasitelkti subrangovus. Rangovas atsako Užsakovui už subrangovų prievolių neįvykdymą, netinkamą įvykdymą ir padarytą žalą, o subrangovams – už Užsakovo prievolių neįvykdymą ar netinkamą įvykdymą; 
9.3.3. gauti Užsakovo apmokėjimą už įvykdytus statybos darbus pagal Sutartyje nustatytas sąlygas ir tvarką;
9.3.4. naudotis kitomis teisės aktuose numatytomis Rangovo teisėmis.
9.4. Rangovas įsipareigoja:
9.4.1. tuo atveju, jeigu vėluoja Sutartyje numatytų darbų atlikimo terminai, Rangovas privalo raštiškai apie tai informuoti Užsakovą ir nedelsdamas nurodyti konkrečias priežastis bei nurodyti darbų atlikimo terminų pažeidimo pašalinimo priemones;
9.4.2. ne vėliau kaip per 5 (penkias) dienas nuo Sutarties pasirašymo dienos, paskirti Rangovo atstovą ir suteikti jam visus įgaliojimus, būtinus Rangovo vardu veikti pagal Sutartį. Rangovo atstovas įgyja teisę Sutarties tikslais veikti Rangovo vardu nuo momento, kai Rangovas praneša Užsakovui apie jo paskirtą atstovą;
9.4.3. aktyviai dalyvauti pripažįstant Statinį tinkamu naudoti, imtis visų priemonių, kurios priklauso nuo jo valios, tam, kad būtų pašalinti bet kokie esami ir (arba) potencialūs trūkumai, dėl kurių Statinys nebūtų pripažintas tinkamu naudoti ir (arba) kurie būtų nurodyti Statinio pripažinimo tinkamu naudoti akte, valstybinės komisijos protokoluose ir (arba) kituose su šiuo procesu susijusiuose dokumentuose. Vykdydamas šiame punkte numatytas prievoles, Rangovas privalo būti lojalus Užsakovui, teikti nemokamas konsultacijas ir sprendinius, kurių pagrindu būtų šalinami bet kokie projekto defektai ir (arba) Statinio statybos trūkumai, jeigu juos nulėmė netinkamas ir (arba) neišsamus Techninis projektas arba jo priedai;
9.4.4. užtikrinti ir savo jėgomis bei sąskaita, gavus iš Užsakovo atitinkamus leidimus ir (ar) įgaliojimus, atlikti visus Darbų suderinimus su valstybės ir (ar) savivaldos institucijomis, kitais asmenimis. Šalys aiškiai susitaria, kad visus Darbų atlikimo derinimo klausimus rangovas privalo išspręsti savarankiškai jam Užsakovo suteikiamų įgaliojimų ribose;
9.4.5. vykdyti statybos darbus pagal projektą, statybos techninių reglamentų ir kitų teisės aktų, reglamentuojančių statybos veiklą (normų, taisyklių) reikalavimus. Garantuoti, kad Darbų priėmimo metu jie atitiks projekte nustatytas savybes, normatyvinių dokumentų reikalavimus, bus atlikti be klaidų, kurios panaikintų arba sumažintų jų vertę arba tinkamumą projekte numatytam panaudojimui;
9.4.6. pradėti, kokybiškai atlikti, užbaigti ir perduoti Užsakovui visus Sutartyje nurodytus darbus ir ištaisyti defektus, nustatytus iki Darbų perdavimo Užsakovui ir (ar) per garantinį laikotarpį;
9.4.7. savarankiškai apsirūpinti materialiniais ištekliais, reikalingais Sutartyje numatytiems darbams atlikti, darbų vykdymui;
9.4.8. laiku ir tinkamai informuoti Užsakovą apie atliktų Darbų etapus bei apie atliktų Darbų priėmimo – perdavimo datą bei pateikti Užsakovui atliktų Darbų perdavimo – priėmimo aktus, išrašyti sąskaitas – faktūras. Užsakovui paprašius papildomos informacijos, per 3 (tris) darbo dienas raštu pranešti apie Darbų eigą bei rezultatus, pateikti kitą su projekto vykdymu susijusią informaciją;
9.4.9. sudaryti sąlygas Užsakovo atstovams bei techniniam prižiūrėtojui lankytis atliekamų darbų (rekonstruojamame) objekte bei susipažinti su visa Darbų dokumentacija;
9.4.10. informuoti Užsakovą apie objekte dirbančius subrangovus. Sudarius pirkimo sutartį, tačiau ne vėliau negu pirkimo sutartis pradedama vykdyti, tiekėjas įsipareigoja perkančiajai organizacijai pranešti tuo metu žinomų subrangovų  pavadinimus, kontaktinius duomenis ir jų atstovus. Perkančioji organizacija taip pat reikalauja, kad tiekėjas informuotų apie minėtos informacijos pasikeitimus visu pirkimo sutarties vykdymo metu, taip pat apie naujus subrangovus, kuriuos jis ketina pasitelkti vėliau. 
9.4.11. garantuoti saugų darbą, priešgaisrinę ir aplinkos apsaugą bei darbo higieną statybos teritorijoje, savo darbo zonoje, taip pat gretimos aplinkos apsaugą ir greta statybos teritorijos gyvenančių, dirbančių, poilsiaujančių ir judančių žmonių apsaugą nuo atliekamų Darbų sukeliamų pavojų. Rangovas užtikrina, kad jo pasamdyti darbuotojai ir/arba tretieji asmenys, už kuriuos atsakingas Rangovas, Darbų atlikimo metu nebūtų apsvaigę nuo alkoholio, narkotinių, toksinių ir (arba) psichotropinių medžiagų; 
9.4.12. saugoti atliktus Darbus ir reikmenis nuo sugadinimo ir vagystės, nuo meteorologinių sąlygų poveikio iki atliktų darbų priėmimo-perdavimo akto pasirašymo dienos;
9.4.13. savo sąskaita ištaisyti Darbus, kurie dėl Rangovo kaltės yra netinkamai įvykdyti ir neatitinkantys Sutarties sąlygų bei projektinės dokumentacijos. Taip pat savo sąskaita ištaisyti atliktų Darbų trūkumus ir defektus, išaiškėjusius ar atsiradusius pasibaigus Sutarties vykdymo laikui, bet tebegaliojant objekto garantiniam laikotarpiui, Užsakovui pateikus raštišką pretenziją, ne vėliau kaip per 14 (keturiolika) darbo dienų, jeigu dėl defekto pobūdžio jie neturi būti pašalinti anksčiau;
9.4.14. atlikti darbus tvarkingai, neteršiant teritorijos, kompaktiškai laikyti statybos atliekas bei išvežus jas iš teritorijos pateikti Užsakovui patvirtinančius dokumentus apie statybinio laužo, grunto išvežimą į tam specialiai skirtas vietas;
9.4.15. esant būtinybei, kartu su Užsakovu suderinti su inžinerinius tinklus eksploatuojančiomis organizacijomis veikiančių inžinerinių tinklų perjungimą;
9.4.16. savo lėšomis įrengti laikinus aptvėrimus, pagalbinius objektus, o baigus Darbus juos išardyti. Įrengti statybos aikštelę, apsirūpinti reikalingomis žaliavomis, detalėmis, įrenginiais;
9.4.17. suteikti darbams Sutarties 7 skyriuje nurodytas garantijas;
9.4.18. atsakyti už subrangovų atliktus darbus ir jų kokybę ar padarytą žalą;
9.4.19. laiku pranešti Užsakovui apie kitas aplinkybes, kenkiančias darbų kokybei, atlikimo tempui;
9.4.20. vykdyti visus teisėtus ir neprieštaraujančius Sutarties nuostatoms raštiškus Užsakovo nurodymus.

10. ŠALIŲ ATSAKOMYBĖ

10.1. Užsakovas, nevykdantis sutartinių įsipareigojimų, t. y. vėluojantis apmokėti už atliktus darbus be pateisinamos priežasties, moka 0,02 procento delspinigių už kiekvieną pavėluotą dieną nuo vėluojamos sumokėti sumos.
10.2. Jei Rangovas neatlieka darbų Sutartyje nustatytu laiku ir Užsakovui pareikalavus, Rangovas moka Užsakovui 0,02 procento delspinigius už kiekvieną pavėluotą dieną nuo neatliktų darbų kainos. Šalių susitarimu, delspinigiai gali būti neskaičiuojami. 
10.3. Rangovui nepradėjus taisyti defektų pagal techninės arba projekto vykdymo priežiūros vykdytojų raštiškus reikalavimus dėl atliktų darbų kokybės ilgiau negu per protingą, Šalių raštu suderintą ir technologiškai pagristą terminą, Rangovas papildomai moka Užsakovui 0,02 procento delspinigius už kiekvieną pavėluotą dieną nuo Sutartyje nurodytos Sutarties objekto kainos iki bus ištaisyti defektai.
10.4. Jeigu Rangovas, suderintu su Užsakovu laiku nepašalina defektų, Užsakovo nustatytų per garantinį laiką, jis atlygina Užsakovo išlaidas, susijusias su defektų šalinimu.
10.5. Rangovui vėluojant atlikti darbus ar juos atlikus nekokybiškai, su defektais, taip pat vilkinant darbus ar piktnaudžiaujant, Užsakovas, siekdamas apginti savo teisėtus interesus, gali atlikti neapmokėtų sumų įskaitymus į tiesioginius nuostolius (vienašalius sandorius).

11. PAKEITIMAI IR PATAISYMAI

11.1. Pirkimo sutartis jos galiojimo laikotarpiu gali būti keičiama vadovaujantis Pirkimų įstatymo 97 straipsnyje nustatytais atvejais, išskyrus tokias Sutarties sąlygas, kurias pakeitus nebūtų pažeisti Viešųjų pirkimų įstatymo 17 straipsnyje nustatyti principai ir tikslai. 
11.2. Jei darbų procese nustatyta, kad dalį darbų reikia pakeisti arba atsisakyti jų, surašomas aktas, kuris yra patvirtinamas Užsakovo. Pakeistus darbus Rangovas vykdo pagal Šalių suderintas vykdomų ir nevykdomų darbų lokalines sąmatas, kur vykdomų darbų kaina negali viršyti nevykdomų darbų kainos.
11.3. Sutaupytos lėšos dėl atsisakytų darbų gali būti panaudotos nenumatytiems darbams apmokėti, surašant apie tai aktą, kuris yra patvirtinamas Užsakovo. Nenumatytų darbų lokalinės sąmatos, pagal kurias Rangovas vykdo darbus, yra šalių suderinamos, o šių darbų kaina negali viršyti atsisakytų darbų kainos.
11.4. Įvertinant perkamų darbų pobūdį, nenumatytų aplinkybių atsiradimo vykdant darbus riziką, Užsakovas numato, kad esant būtinybei pagal pirminę pirkimo sutartį įsigis papildomų darbų. Papildomi darbai – pirkimo sutartyje nenumatyti, tačiau tiesiogiai su pirkimo sutartyje numatytais darbais susiję ir būtini pirkimo sutarčiai vykdyti (užbaigti) darbai. Papildomų darbų būtinumas turi būti pagrįstas dokumentais ir raštu suderintas su Užsakovu. Susitarimas dėl papildomų darbų turi būti patvirtintas Užsakovo ir pasirašytas Rangovo. Užsakovui patvirtinus susitarimą dėl papildomų darbų, Rangovas gali pradėti vykdyti papildomus darbus. Susitarimas dėl papildomų darbų laikomas sudėtine sutarties dalimi. 
11.5. Bet kuriuo Sutarčių vykdymo metu Užsakovas dėl nuo jo nepriklausančių aplinkybių, raštu nurodydamas priežastis (finansavimo sustabdymas, aplinkybės, trukdančios vykdyti darbus, atsiradus projektinių sprendinių neatitikimams, dėl kurių būtina koreguoti projektą, būtina atlikti papildomus pirkimus, atsiradus nenumatytiems darbams, dėl žemės sklypo ar statinių kadastrinių matavimų tikslinimo procedūrų), turi teisę stabdyti sutarties ir darbų vykdymo terminus bei nurodyti Rangovui sustabdyti visų Darbų arba jų dalies vykdymą. Toks darbų vykdymo sustabdymas negali trukti ilgiau nei 6 (šeši) mėnesiai. Išnykus darbų sustabdymo aplinkybėms, darbų vykdymo sustabdymo terminas pratęsiamas. Išnykus darbų sustabdymo aplinkybėms, Užsakovas raštu informuoja Rangovą apie darbų vykdymo sustabdymo pabaigą. Pasibaigus darbų sustabdymui tikslinamas kalendorinis darbų atlikimo grafikas (jei taikoma).
11.6. Darbų sustabdymo metu šalims netaikomos sankcijos. Sustabdymo metu visus atliktus darbus Rangovas privalo prižiūrėti, saugoti nuo sugadinimo, praradimo ar kitokios žalos.
11.7. Jei iki sutarties pabaigos dėl negauto finansavimo darbai atlikti ne iki galo, sutartis nutraukiama šalių bendru sutarimu, pasirašant Sutarties nutraukimo susitarimą. Pasirašius susitarimą rangovas perduoda visą dokumentaciją, susijusią su vykdytais statybos darbais.

12. NEKOKYBIŠKAI (NETINKAMAI) ATLIKTI DARBAI

12.1. Jeigu Rangovas atliko darbus pažeisdamas statinio projekte ir Sutartyje numatytas sąlygas, nesilaikė normatyvinių statybos dokumentų ir kitų teisės aktų reikalavimų, Užsakovas turi teisę reikalauti, kad Rangovas:
12.1.1. nedelsiant sustabdytų ir (ar) nutrauktų darbų atlikimą, arba
12.1.2. neatlygintinai pagerintų atliekamų darbų kokybę, arba
12.1.3. neatlygintinai ištaisytų netinkamai atliktus darbus, arba
12.1.4. atlygintų Užsakovui darbų trūkumų šalinimo išlaidas.

13. SUTARTIES NUTRAUKIMAS PRIEŠ TERMINĄ

13.1. Užsakovas turi teisę, įspėjęs Rangovą prieš 14 (keturiolika) dienų, vienašališkai (be teismo) nutraukti Sutartį dėl esminio jos pažeidimo. Esminiu Sutarties pažeidimu bus laikomas bet kurio įsipareigojimo pagal Sutartį neįvykdymas arba netinkamas įvykdymas vadovaujantis Civilinio kodekso 6.217 str. pateiktais kriterijais.
13.2. Užsakovas turi teisę vienašališkai nutraukti Sutartį ir pareikalauti iš Rangovo atlyginti Užsakovo tiesioginius nuostolius, jeigu:
13.2.1. Rangovui iškeliama bankroto arba restruktūrizavimo byla;
13.2.2. Rangovas daugiau nei mėnesį vėluoja užbaigti darbų etapą arba galutinai pabaigti darbus;
13.2.3. po raštiško Užsakovo įspėjimo Rangovas nevykdo darbų kokybės ar kitų Sutarties sąlygų arba po raštiško Užsakovo įspėjimo jas dar kartą pažeidžia;
13.2.4. Užsakovui vienašališkai nutraukus Sutartį, Rangovas privalo perduoti visus iki Sutarties nutraukimo atliktus darbus, pasirašant perdavimo-priėmimo aktą. Užsakovas privalo apmokėti tik už tinkamai atliktus darbus (jei Sutartis nutraukta dėl Rangovo kaltės, iš mokėtinos sumos išskaičiavęs netesybas ir tiesioginius nuostolius).
13.3. Rangovas turi teisę vienašališkai nutraukti Sutartį ir pareikalauti atlyginti tiesioginius nuostolius, jeigu Užsakovas be pateisinamų priežasčių vėluoja apmokėti daugiau kaip 90 dienų, nuo PVM sąskaitos faktūros išrašymo dienos už perduotus–priimtus tinkamai atliktus darbus, išskyrus Sutartyje numatytus atvejus, kuomet terminas gali būti atidėtas.
13.4. Užsakovui arba Rangovui vienašališkai nutraukus Sutartį Rangovas privalo perduoti iki Sutarties nutraukimo datos atliktus darbus, Šalims pasirašant priėmimo – perdavimo aktą. Užsakovas privalo apmokėti tik už tinkamai atliktus darbus, iš mokėtinų sumų išskaičiuojant netesybas ir tiesioginius nuostolius, jeigu Sutartis nutraukiama dėl Rangovo kaltės.
13.5. Šalys neturi teisės vienašališkai nutraukti Sutarties nesant pagrindo, nurodyto Sutartyje arba Lietuvos Respublikos teisės aktuose.
13.6. Šalys turi teisės nutraukti Sutartį abipusiu raštišku sutarimu.

14. NENUGALIMOS JĖGOS APLINKYBĖS

14. Šalys atleidžiamos nuo atsakomybės už sutarties nevykdymą arba netinkamą jos įvykdymą, jei tam trukdė aplinkybės, kurių šalis negalėjo išvengti ar numatyti pasirašydama šią sutartį. Force majeure aplinkybių buvimas nustatomas laikantis Lietuvos Respublikos Vyriausybės 1996 m. liepos 15 d. nutarimu Nr. 840 patvirtintų taisyklių (Žin., 1996, Nr. 68-1652).

15. GINČŲ SPRENDIMAS

15.1. Šalys susitaria, kad kiekvienas ginčas, nesutarimas ar reikalavimas, kylantis iš Sutarties ar su ja susijęs, turi būti sprendžiamas derybų būdu. Jeigu anksčiau nurodyti ginčai, nesutarimai ar reikalavimai negali būti išspręsti derybų keliu per dvidešimt keturias kalendorines dienas, tai Šalys susitaria spręsti juos Lietuvos Respublikos įstatymų nustatyta tvarka Lietuvos Respublikos teismuose.
15.2. Ginčai tarp Sutarties Šalių, bent vienai Šaliai pageidaujant, gali būti sprendžiami pasitelkiant įgyvendinančios institucijos pagalbą.

16. KITOS SUTARTIES SĄLYGOS

16.1. Pastabas dėl vykdomų darbų (raštu/žodžiu) gali pateikti techninės priežiūros vadovai (jeigu taikoma) ir (arba) Užsakovas.
16.2. Sutartis įsigalioja, kai ją pasirašo bei patvirtina antspaudais visos sutarties Šalys, Rangovas pateikia Užsakovui sutarties įvykdymo užtikrinimo garantiją (jeigu taikoma) ir su Užsakovu suderintą kalendorinį darbų atlikimo grafiką (jeigu taikoma). Sutarties įvykdymo užtikrinimo garantija (jeigu taikoma) ir su Užsakovu suderintas kalendorinis darbų atlikimo grafikas (jeigu taikoma) turi būti pateikta ne vėliau nei per 7 (septynias) darbo dienas nuo sutarties pasirašymo dienos. Rangovui nepateikus aukščiau nurodytų dokumentų per nustatytą terminą, bus laikoma, kad Rangovas atsisakė sudaryti sutartį.
16.3. Sutartis galioja nuo jos įsigaliojimo momento iki visų darbų užbaigimo ir atsiskaitymo už juos, bei kitų sutartinių įsipareigojimų įvykdymo. Sutartis nustoja galios, kai Rangovas pagal šią Sutartį įvykdo savo įsipareigojimus Užsakovui, jeigu ji yra tinkamai įvykdyta ir pilnai apmokėta, jei ji nutraukiama Sutartyje nustatyta tvarka, jeigu abi Šalys susitaria ją nutraukti, taip pat esant atitinkamam teismo sprendimui ar įstatymų nustatytais atvejais,
16.4. Šalys laiko paslaptyje Sutarties sąlygas bei savo kontrahento darbo veiklos principus ir metodus, kuriuos sužinojo vykdant Sutartį, išskyrus atvejus, kai ši informacija yra vieša arba ši informacija atskleista įstatymų numatytais atvejais. Šalys susitaria, kad vykdant Sutartį sužinota informacija apie kitą Šalį ir šios Sutarties sąlygas yra konfidenciali informacija, kuri laikoma paslaptyje, išskyrus tuos atvejus, kai šios informacijos gali būti reikalaujama įstatymų nustatyta tvarka ar ji jau yra viešai žinoma.
16.5. Bet kokius mokesčius, kuriais gali būti apmokestinamos sumos, kurias gauna Rangovas arba Užsakovas Sutarties pagrindu, privalės sumokėti atitinkamai pats Rangovas arba Užsakovas.
16.6. Kiekviena Šalis padengs savo išlaidas, susijusias su Sutarties sudarymu, Sutarties pasirašymu, ir vykdymu, išskyrus atvejus, aiškiai nurodytus Sutartyje.
16.7. Jeigu kurios nors Sutarties sąlygos paskelbiamos negaliojančiomis, kitos Sutarties sąlygos lieka ir toliau galioti.
16.8. Nei viena iš šalių neturi teisės perduoti trečiam asmeniui šios sutarties teisių ir
įsipareigojimų be raštiško kitos šalies sutikimo, išskyrus darbus, kuriuos atlieka Rangovo pasirinkti subrangovai.
16.9. Bet kurios iš šalių papildomos išlaidos, susijusios su pagrindinio įsiskolinimo bei netesybų išieškojimu, yra pilnai atlyginamos netinkamai vykdžiusios sutartinius įsipareigojimus šalies sąskaita.
16.10. Rangovas nepašalinęs defektų, nustatytų per garantinį laikotarpį, sumoka Užsakovui baudą, lygią defektų pašalinimo vertei, kuri nustatoma pagal įmonės, pašalinusios defektus, sąmatą.
16.11. Delspinigių ir baudų mokėjimas neatleidžia šalių nuo sutartinių įsipareigojimų visiško įvykdymo.
16.12. Vienai iš šalių daugiau kaip 5 (penkias) darbo dienas nevykdant šioje sutartyje numatytų įsipareigojimų, antroji šalis turi teisę sustabdyti savo įsipareigojimų vykdymą kitos šalies įsipareigojimų nevykdymo laikotarpiui.

17. SUBRANGOVAI

17.1. Rangovas atskiroms darbų dalims atlikti samdo subrangovus:
17.1.1.                      darbams atlikti samdomas subrangovas UAB „       “, įm. k.    , kurios buveinė                . Subrangos sutarties vertė –               Eur;            proc.
17.2. Sutarties vykdymo metu, kai Subrangovai netinkamai vykdo įsipareigojimus Rangovui, taip pat tuo atveju, kai Subrangovai nepajėgūs vykdyti įsipareigojimų Rangovui dėl iškeltos bankroto bylos, pradėtos likvidavimo procedūros ir pan. padėties, Rangovas gali pakeisti Subrangovus tokia tvarka: 
17.2.1 apie tai jis turi informuoti Užsakovą, nurodydamas Subrangovo pakeitimo priežastis;
17.2.2 gavęs tokį pranešimą, Užsakovas kartu su Rangovu protokolu įformina susitarimą dėl Subrangovo pakeitimo. Užsakovas, prieš patvirtindamas tokį keitimą, įsitikina, kad būsimas Subrangovas neturi pašalinimo pagrindų (tikrina pats, jei informacija jam yra prieinama neatlygintinai, arba prašo tiekėjo pateikti tai patvirtinančius dokumentus).
17.3. Rangovas atsakingas už savo subrangovų, jų ekspertų, atstovų ar darbuotojų veiksmus, įsipareigojimų nevykdymą ar apdairumą taip, lyg šie veiksmai, nevykdymai ar aplaidumas būtų Rangovo, jo ekspertų ar darbuotojų.
Pastaba. Sutarties 17.1 – 17.3 punktų sąlygos sutartyje įrašomos tuomet, jei pasiūlyme Rangovas nurodė, kad ketina pasitelkti subrangovus. 

18. BAIGIAMOSIOS NUOSTATOS

18.1. Visi su Sutartimi susiję pranešimai, prašymai, kiti dokumentai ar susirašinėjimas yra siunčiami elektroniniu paštu. Siųstas pranešimas laikomas gautu jo gavimo dieną. Laikoma, kad siuntimo ir gavimo diena sutampa, kai pranešimas yra siunčiamas elektroniniu paštu. Kol apie pasikeitusį adresą nustatyta tvarka nebuvo pranešta, ankstesniu adresu pristatyti laiškai/pranešimai yra laikomi gautais.
18.2. Sutartis sudaryta lietuvių kalba, dviem egzemplioriais – po vieną kiekvienai iš Šalių.
18.3. Šiuo Šalys patvirtina, kad:
18.3.1. Sutartį perskaitė, suprato jos turinį ir pasekmes, priėmė ją kaip atitinkančią jų tikslus ir pasirašė aukščiau nurodyta data.
18.3.2. Vykdydamos šią Sutartį ir jos pagrindu prisiimtus įsipareigojimus, griežtai laikosi visų Europos Sąjungos ir Lietuvos Respublikos teisės aktų reikalavimų dėl asmens duomenų apsaugos. 
18.3.3. Vykdant šią Sutartį nei viena netvarko kitos šalies valdomų asmens duomenų, o jei kils būtinybė kitos šalies valdomus asmens duomenis tvarkyti – Šalys sudarys atskirą sutartį dėl asmens duomenų tvarkymo.
18.3.4. Sutarties vykdytojų kontaktai, užimamos pareigos, vardai ir pavardės, el. pašto adresai ir telefonai gauti šalių vykdant Sutartį kiekvienos iš šalies yra tvarkomi tik sutarties vykdymo/administravimo tikslais pagal ES 2016/679 Bendrojo duomenų apsaugos reglamento (BDAR) reikalavimus.
18.4. Rangovo pateiktas pasiūlymas (priedas Nr. 1) ir lokalinės darbų sąmatos (priedas Nr. 2) yra neatskiriamos sutarties dalys. 



ŠALIŲ JURIDINIAI ADRESAI IR KITI REKVIZITAI

